कोटा. राजस्थान के हज आवेदकों का इंतजार 17 मार्च को खत्म हो जाएगा। इस दिन खुशकिस्मत हज आवेदकों के चयन के लिए सचिवालय में लॉटरी निकाली जाएगी। यह घोषणा राज्य हज कमेटी चेयरमैन अमीन पठान ने गुरुवार को केंद्रीय हज कमेटी के मंत्री मुख्तार अब्बास नकवी से मुलाकात के बाद की। उन्होंने इस मुलाकात में राजस्थान में लगातार बढ़ रहे हज आवेदकों की संख्या से अवगत कराया और ज्ञापन सौंपकर मांग की कि इस राजस्थान से कम से कम 5 हजार हज यात्रियों को मुबारक सफर पर भेजने की व्यवस्था की जाए।
गौरतलब है कि मुस्लिम आबादी के मुताबिक राजस्थान से हज यात्रा का कोटा करीब 3500 है। पठान ने नकवी को बताया- राजस्थान हज कमेटी के इतिहास में पहली बार सबसे ज्यादा 17 हजार 785 फार्म ऑनलाइन व ऑफलाइन भरे गए हैं, इनमें चार साल रिपीटर हाजियों की संख्या 2937 है और “ए’ केटेगरी के सीनियर सिटीजन 70 साल उम्र वाले 1100 फार्म जमा हुए हैं। पिछले वर्ष कुल 16 हजार 650 आवेदन जमा किए गए थे। उन्होंने बताया कि उनकी मांग पर नकवी ने राजस्थान के हिस्से की सीटें बढ़ाने का आश्वासन दिया है।
hin_Deva hin_Deva